In nomine Verbi incarnati. Notum sit cunctis fidelibus, quod ego Arleius dono Deo et sanctis ejus apostolis Petro et Paulo, ad locum Cluniacum aliquid de mea hereditate quæ sita in pago Matisconense, in villa Varengo. Hæc sunt septem raxiæ, quinque in uno loco, et due in alio: terminant quinque raxiæ, de una parte terra Duranni et terra Sancti Petri, de alia parte terra Ingelberti, de alia terra Sancti Petri de Marziaco; duæ raxie terminant a mane terra Bernardi, a medio die via publica, a sero terra Sancti Petri de Marziaco, a cercio terra Ingelberti. Et in aliis tribus locis dono tres petiolas de prato quæ pertinent ad suprascriptam hereditatem, et in villa Colungias dono unum curtilum cum vinea qui terminat a medio die via publica, de aliis tribus partibus de ipsa hereditate, et dono in alio loco duas petiolas de campo que pertinent ad suprascriptam hereditatem. Hæc dono in presenti; et post meum discessum dono in ipsa villa duas raxias de vinea quæ habent in longo XVIIII perticas et in latum perticas V. Et in ipso loco dono meam partem de medioplantum quam cum Aldebranno parcior. Facio autem hanc donationem pro remedio animæ meæ et uxoris meæ Rocelinæ, et in locum sepulturæ; tali tamen conventu, ut statim post meum obitum perveniat totum ad Sanctum Petrum, aut vivat uxor mea aut non. De hereditate vero Guineberti, quam donavit Sancto Petro in Colungias villa, dimitto querelam quam habebam de franchisia; de alia vero hereditate quam adhuc tenent filii jam dicti Guineberti, dono franchisiam totam ex integro, quæsitum et inquirendum, Sancto Petro. S. Arlegii, qui hanc cartam fecit, testibusque roborandam tradidit. Actum Cluniaco publice, Rothberto rege, cum Heinrico gloriosissima prole sceptra regni Franchorum tenente. S. Heldinus. S. Arleius. S. Stephanus. S. Maiolus. S. Gisleberti. S. Arlebaldi. S. Rotberti. S. Arleius. S. Aimoni. S. Bernardi.